Tekstgjennomgang Kristi åpenbaringsdag 2020

Liturgisk farge: kvit

Tekstar: Matt 2, 1-12, Jes 60, 1-6, Ef 3, 1-7

**Vår tid er no**

**Til dagen**

Dette er ein flott og mangfoldig dag. I kyrkjelyden der eg jobbar, plar vi ha misjonsgudstneste på denne dagen – og juletrefest på ettermiddagen. Det er ein god tradisjon og ein gledens dag. Liturgisk farge er kvit; det er altså ein festdag. Samstundes; bak tekstane kviler uroa; Herodes’ skumle planar. Gleda skal få mest rom, festen for han som er komen, som menneske har sett og skal sjå. Midt i uroa kom han nemleg, og midt i vår uro i den verda vi lever i, blir vi denne dagen minna om lyset, framtida og vona; «Den store stjerna som steig i aust, med ljos over verda, tende vår von for framtidsferda». Den vona blir vi oppfordra særskilt til å dela med alle verdas land og folk på denne misjonsdagen. Og fordi det ligg ei uro i denne teksten er det også fint, på denne gledens dag, å gi plass til historier frå misjonsprosjekta våre denne dagen; verda slik ho er i dag. Gleder og utfordringar tåler å stå ved sida av kvarandre. Vår tid er no.

**Til tekstane**

Glede og uro er altså stikkord for tekstane. Glede over det som er openberra, den nye tida; «det som menneska i tidlegare slektsledd ikkje fekk vita om, men som no ved Anden har vorte openberra» slik Paulus seier det. Gleda over kongen som er fødd, lyset som har gjesta oss som ein soloppgang, og håpet som er blitt gjort levande i eit lite menneskebarn. Men allereie her altså; uroa. Den som gjer oss usikre og skapar ei kjensle av at dette ikkje kjem til å enda bra; maktkamp, truslar om drap, menneske på flukt – slik vi kjenner verda i dag. Midt i dette ligg også oppgåva klar: «Gå difor og gjer alle folkeslag til læresveinar». Dei heilage tre kongar var, etter tradisjonen, dei første som såg og trudde. Det er fint å trekka denne linja fram til vår tid og løfta fram fokuset på misjon denne dagen. Vår tid er no.

**Til preika**

Evangelieteksten fører oss inn i ein røyndom som er høgst reell også for oss i dag, eller i alle fall for mange menneske her i denne verda. Er det ikkje interessant korleis tilhøva rundt Jesu fødsel kan overførast til tilsvarande – og mange andre – område i verda i dag? Det er ei trist erkjenning, og det fortel oss at vår tid er no, *nettopp* inn i denne verda er det no vår tur til å forkynna, hjelpa, opna opp, gi av vår tid og våre ressursar for at menneske skal få eit betre liv. For kva anna er misjon enn, slik Jesus alltid gjorde det, å løfta andres liv; sjå og røra ved andre menneskes liv, gå ei ekstra mil og vera ein del av den verda og tilværet.

Ei preike er best når ho rotfestar oss både i Guds ord og midt i vår eigen røyndom og vårt eige liv, når ho gir mot og verkar relevant, når ho beveger oss til handling og til nattverdbordet. I dag er det rikeleg anledning (og det er det alle søndagar!) til å sjå på vår eiga tid inn mot det som bibeltekstane seier. Det er mykje å seia om alle tre tekstane; om Jesajateksten som løftar fram lovnadene om Jerusalems framtid som samlingspunkt, staden der «folkeslag skal gå mot ditt lys». Nettopp Jerusalem som religiøst sentrum er eit av dei meste betente områda i vår tid og har vore det i lang tid. Men det er altså her det skjer og skal skje. Jerusalem i overført tyding, som i «det nye Jerusalem» vitnar om vår framtid, der livet og lyset skal stråla og aldri bli borte. Der det ikkje er sorg, gråt eller smerte.

Paulus vitnar om kva som har blitt openberra for han, kva betydning det har hatt i hans liv og – ikkje minst – kva han gjer med det han har opplevd; han er blitt ein tenar for evangeliet gjennom Guds nåde.

Evangelieteksten fører oss inn i den historiske settinga eller tradisjonen og bakgrunnen for denne dagen, at dei heilage tre kongane var dei første som såg og trudde. Det er her evangeliet har sitt startpunkt, hos eit lite barn som «vaks opp til mann og sa at han var Gud» slik Edvard Hoem uttrykker det i sin fabelaktige salme «Den fattige Gud» som med fordel kan brukast på denne dagen. Stjernene har leia dei tre vismennene fram til denne vesle, store himmelkongen, og dei fell på kne og hyllar han.

Dei tre tekstane saman skapar fine linjer og gode samanhengar mellom GT, NT og vår aktuelle setting. Misjonens startpunkt, i stallen med dei tre vise menn og det vesle barnet Jesus, er grunnforteljinga, allereie nevnt av Jesaja. Og paulusteksten minner oss om kva evangeliet har fått bety for millionar av menneske opp igjennom. (Ein artig liten detalj er at det blir sagt at både vismennene og Paulus «fell på kne» for det dei møter, nemleg Jesus. Vismennene i stallen, og Paulus gjennom å ha gått i fengsel for det han trur på). Ikkje minst seier tekstane noko om kva det har kosta for mange opp igjennom. Vi veit at misjon har kosta. Kanskje meir enn det har smakt i ein del tilfelle. Heldigvis er det andre tider no, der auka fokus på lokalt nærvær og der overføring av prosjekt når tida er moden, til lokale krefter framstår som viktigare no enn før. Og – interessant nok – misjon viser også tendensar til å bli eit sør-nordprosjekt medan det tradisjonelt har vore nord-sørperspektiv på misjon. Kva fortel det om vår tid og vårt tilvære når nokon tenker at vi treng misjonærar som kjem og forkynner for oss? Kva kan vi i vår del av verda ha godt av å bli minna om? Har vi mista frelsaren av syne? Det er kanskje ei realitetsorientering om korleis vår tid er? Det fortel oss i alle fall at vår tid er no, for vi kan trygt venda blikket utover i vårt nærmiljø og vera frimodige formidlarar av det gode evangeliet om dette riket som ligg «langt borte frå all sorg og vondskap i vår verd» (Hoem) Menneske treng håp. Håp i uroa, håp i ufreden, håp i døden og håp i livet. Det viktigaste vi kan forkynna i vår tid, er håp. Det var ein modig liten familie som la ut på flukt seinare i historien; Maria, Josef og Jesus. Dette er altså også ei forteljing om mot. Men mest er det kanskje ei forteljing om at vi stadig lever i ei utfordrande verd med uro og øydeleggjande krefter. Likevel, eller nettopp derfor, vier vi denne dagen til dei som først fann frelsaren, og vi vier denne dagen til alt det har betydd for den verda vi er ein del av. No er det vår tur til å fortelja og dela, inn i ei verd som treng det. Verda treng lys og håp. Verda treng at også vi er med på å fortelja om denne openberringa i stallen, at der, i mørke og i uroa, kom lyset. Vår tid er no.

--

Som ei påminning om at vi høyrer til i ei verdsvid kyrkje kan det denne søndagen vera fint å bruka forbønna der vi vender oss i dei fire himmelretningane. Det er fint å be for land som misjonsorganisasjonen i kyrkjelyden støttar, eller som ein på andre måtar har ein relasjon til, utsendingar osv som er relatert til dei ulike himmelretningane.

**Salmar:**

89 Hør nå godt nytt

90 Deilig er den himmel blå

91 En stjerne steg opp

92 Den store stjerna (Den er litt tung som allsong, men som solo? Eller den kan bli lest med tonefølge som postludium? Den fortener å bli brukt, for teksten er så god!)

101 Kristus er verdens lys

103 Det finnes en dyrebar rose

732 På veiene ute i verden

604 Jesus, livets sol

618 Vi er et folk på vandring

695 Rop det ut

740 Eit lite barn

479 Fordi han kom